《画云鸿振羽图题送陈掌教》
明代·张宁

东方有佳士，文质何彬彬。昔为待沽玉，今备充廷珍。

朗诵商周诗，默会羲文神。言词夙华雅，步履弥精纯。

初疑鹿鸣晚，为感鸿飞循。江干寡俦侣，磐石多来宾。

矰缴既云远，稻粱安足勤。进止各有节，险易常相因。

弦琴古坛树，载艺清池芹。眷兹十年来，渐觉寒毡春。

陵陆日已迈，逵路日已臻。祥云动四表，孤征戾中旻。

奋逐鹍鹏风，扬随鸾凤尘。峨峨金阙楼，溶溶玉河津。

刷翎补干羽，万舞仪章新。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。